একটি আস্তিক জাতিসত্তার শিক্ষানীতি হতে হবে স্বাধীন দেশের স্বাধীন নাগরিক গড়ার উপযোগী ধর্মভিত্তিক শিক্ষাব্যবস্থা। যেহেতু মানুষ নৈতিক জীব এবং সেই নীতি শেখার মৌলিক ও কার্যকর পন্থা হলো ধর্মশিক্ষা। মানুষকে শুধু আইন দিয়ে নয়, বরং ধর্মভিত্তিক নৈতিকতাবোধ জাগ্রত করার মাধ্যমে নিয়ন্ত্রণ করা সম্ভব। তাই সর্বযুগে সর্বকালে মানুষ সভ্য হয়েছে ধর্মভিত্তিক নৈতিকতাবোধ জাগ্রত করার মাধ্যমে। সকল যুগে সকল দেশের জরিপে প্রমাণিত হয়েছে যে, নিষ্ঠাবান ধার্মিক লোকদের মধ্যে অপরাধ প্রবণতা একেবারই থাকে না বা কম থাকে। পক্ষান্তরে ধর্মভিত্তিক নৈতিকতাবোধ যাদের মধ্যে যত কম থাকে, সেই জনগোষ্ঠী তত বেশি অপরাধ প্রবণ হয়ে থাকে। মানুষের মধ্যে সুপ্রবৃত্তি ও কুপ্রবৃত্তি এ দু’ধরনের প্রবৃত্তি বিদ্যমান। সুপ্রবৃত্তিকে কার্যকর করতে হলে কৃপ্রবৃত্তিকে দমন করেই করতে হবে। আর তা একমাত্র সম্ভব সর্বশক্তিমান স্রষ্টার ভয় ও পরকালীন জবাবদিহিতার মাধ্যমে। সুতরাং শিক্ষানীতিতে ধর্মশিক্ষাকে আবশ্যিক বিষয় হিসেবে শিক্ষার সকল স্তরে বাধ্যতামূলক স্থান দেয়া জরুরি।